Ben Wallace najbolji obrambeni igrač lige (24/4/03) - 2003-04-24
U utakmici protiv Magica, Wallace za Detroit imao 16 skokova
Philadelphia 76ers su dobro iskoristili prednost domaćeg terena u prvom krugu doigravanja u okviru Istočne konferencije NBA lige. 76ersi su, naime, svladali New Orleans Hornets i u njihovom drugom međusobnom dvoboju. Allen Iverson nije ubacio, kao na prošloj utakmici, 55 poena, ali je i njegovih 29 bilo dovoljno za pobjedu. Sjajno je igrao i Kenny Thomas sa 17 koševa i 16 skokova. Kod Hornetsa nije nastupio, zbog ozljede koljena, njihov ključni igrač – Baron Davis. Treća se utakmica igra u subotu u New Orleansu, a za ulazak u drugi krug playoffa potrebne su tri pobjede. Detroit Pistonsi su u drugom susretu protiv Orlando Magica postigli pobjedu i sada je rezultat 1:1. Bio je to susret u kojem su Pistonsi pustili Tracya McGradya da puni njihove koševe, pa se najbolji ligaški strijelac zaustavio na 43 poena. Međutim, T-Mac, kakao ga zovu ljubitelji košarke u Americi, jednostavno nije imao s kim igrati. To najbolje dokazuje statistika: Gordan Giriček je za 25 minute igranja dao samo dva koša uz jedna skok, nijednu asistenciju i tri izgubljene lopte! A Giriček je drugi strijelac momčadi u ovoj sezoni. Za Detroit odlično je igrao Richard Hamilton s 30 koševa, dok je Ben Wallace, koji je pred početak susreta i ove, kao i prošle godine proglašen najboljim obrambenim igračem lige, imao čak 16 skokova. Treća utakmica ove dvije ekipe igra se sutra u Orlandu. U Zapadnoj konferenciji je susret Dallas-Portland okončan pobjedom domaćih Mavericksa, što znači da Dallas sada vodi 2:0 u uzajamnim susretima. Prvo ime utakmice bio je Steve Nash s 28 koševa, dok je Dirk Nowitzki imao učinak od 25 poena i devet skokova. Sljedeća se utakmica igra sutra u Porlandu.